કોઇ ખિસકોલી સ્થિતપ્રજ્ઞ નથી હોતી, કારણ કે એની પ્રજ્ઞા સહજપણે સ્થિર જ હોય છે. ઋષિ વાલ્મીકિએ શ્રીરામને ‘સ્થિરપ્રજ્ઞ’ કહ્યા છે. વનમાં જતી વખતે અને રાજમહેલ ચૌદ વર્ષ માટે છોડતી વખતે પણ એમની પ્રજ્ઞા સ્થિર હતી એવું મહાકવિ વાલ્મીકિએ નોંધ્યું છે. સાગર પર સેતુ બંધાયો ત્યારે ખિસકોલી મદદરૂપ થઇ હતી. મારી દૃષ્ટિએ સ્થિતપ્રજ્ઞ ખિસકોલીએ ભક્તિભાવથી સ્થિરપ્રજ્ઞ એવા રામને મદદ પહોંચાડી હતી. આવી ગાંડી કલ્પના પણ મને વહાલી છે.